FI Euroopan unionin virallinen lehti L 34/24

KOMISSION DIREKTIIVI 2006/14/EY,

annettu 6 päivänä helmikuuta 2006,

kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä annetun neuvoston direktiivin 2000/29/EY liitteen IV muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY (1) ja erityisesti sen 14 artiklan toisen kohdan d alakohdan,

sekä katsoo seuraavaa:

(1) Neljäs kasvinsuojelutoimenpiteitä käsittelevä tilapäiskomitea hyväksyi maaliskuussa 2002 FAO:n kasvinsuojelutoimenpiteitä koskevan kansainvälisen standardin (ISPM) nro 15 (puisen pakkausmateriaalin sääntelyyn kansainvälisessä kaupassa liittyvät suuntaviivat, Guidelines for regulating wood packaging material in international trade). Asiaa koskevat direktiivin 2000/29/EY säännökset saatettiin kyseisten suuntaviivojen mukaisiksi kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä annetun neuvoston direktiivin 2000/29/EY liitteiden II, III, IV ja V muuttamisesta 5 päivänä lokakuuta 2004 annetulla komission direktiivillä 2004/102/EY (2).

(2) Direktiiviin 2004/102/EY sisältyy kansainvälisen standardin nro 15 mukaisesti hyväksyttyjen toimenpiteiden lisäksi vaatimus, jonka mukaan maahantuodun puisen pakkausmateriaalin on oltava valmistettu kuoritusta pyöreästä puusta. Kansainvälisen standardin nro 15 mukaan tämä vaihtoehto edellyttää teknisten perusteiden esittämistä. Vaatimuksen soveltamista lykättiin 1 päivään maaliskuuta 2006 kasvien ja kasvituotteiden haitallisten organismien jäsenvaltioihin kulkeutumisen estämiseen liittyvistä suojatoimenpiteistä annetun direktiivin 2000/29/EY liitteen IV muuttamisesta 28 päivänä helmikuuta 2005 annetulla neuvoston direktiivillä 2005/15/EY (3).

(3) Yhteisö on vaatinut, että kansainvälistä standardia nro 15 tarkistettaisiin kansallisella tasolla siten, että siihen sisällytettäisiin vaatimus, jossa otetaan huomioon yhteisön huolenaihe, joka koskee puun kuoren esiintymistä tällaisessa puisessa pakkausmateriaalissa kansainvälisessä kaupassa.

(4) Kansainvälisen standardin nro 15 uudelleen tarkastelun ollessa käynnissä ja siihen asti, kunnes tulokset saadaan, olisi väliaikaisesti lykättävä yhteisön vaatimuksen soveltamista, jonka mukaan kolmansista maista tuotavan puisen pakkausmateriaalin on oltava valmistettu kuoritusta pyöreästä puusta.

(5) Direktiivi 2000/29/EY olisi sen vuoksi muutettava vastaavasti.

(6) Tässä direktiivissä säädetyt toimenpiteet ovat pysyvän kasvinsuojelukomitean lausunnon mukaiset,

ON ANTANUT TÄMÄN DIREKTIIVIN:

1 artikla

Muutetaan direktiivi 2000/29/EY seuraavasti:

1) Korvataan liitteessä IV olevan A osan I jakson 2 kohdan oikeanpuoleisen sarakkeen lopussa oleva viimeinen kappale seuraavasti: ”Ensimmäistä luetelmakohtaa, jonka mukaan puisen pakkausmateriaalin on oltava valmistettu kuoritusta pyöreästä puusta, sovelletaan vasta 1 päivästä tammikuuta 2009. Tätä kohtaa tarkastellaan uudelleen 1 päivään syyskuuta 2007 mennessä.”

2) Korvataan liitteessä IV olevan A osan I jakson 8 kohdan oikeanpuoleisen sarakkeen lopussa oleva viimeinen kappale seuraavasti: ”Edellä olevan a alakohdan ensimmäistä riviä, jonka mukaan puisen pakkausmateriaalin on oltava valmistettu kuoritusta pyöreästä puusta, sovelletaan vasta 1 päivästä tammikuuta 2009. Tätä kohtaa tarkastellaan uudelleen 1 päivään syyskuuta 2007 mennessä.”

2 artikla

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 28 päivänä helmikuuta 2006.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säädökset kirjallisina komissiolle.

3 artikla

Tämä direktiivi tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

4 artikla

Tämä direktiivi on osoitettu kaikille jäsenvaltioille.

Tehty Brysselissä 6 päivänä helmikuuta 2006. Komission puolesta Markos KYPRIANOU Komission jäsen

(1) EYVL L 169, 10.7.2000, s. 1. Direktiivi sellaisena kuin se on viimeksi muutettuna komission direktiivillä 2005/77/EY (EUVL L 296, 12.11.2005, s. 17).

(2) EUVL L 309, 6.10.2004, s. 9.

(3) EUVL L 56, 2.3.2005, s. 12.